અમદાવાદથી ડાકોર 22 ફેબ્રુઆરીથી ભાવિક ભક્તો પગપાળા ચાલવાનું શરૂ કરશે. આ વર્ષે વિક્રમ સંવત 2074માં ફાગણ સુદ પૂનમ પહેલી માર્ચના રોજ છે. ડાકોર પદયાત્રી સેવા કેન્દ્ર સંકલન સમિતી અમદાવાદના અધ્યક્ષ હરિન પાઠકે કહ્યું હતું કે દર વર્ષે ફાગણની પૂર્ણિમાએ અમદાવાદ અને જિલ્લામાંથી 3 લાખથી વધારે શ્રદ્ધાળુઓ ડાકોર રણછોડરાજીના દર્શન કરવા જાય છે. જ્યારે 500થી વધુ નાના મોટા પદયાત્રા સંઘો પણ મોટી સંખ્યામાં ધજા સાથે પહોંચે છે.